**Molitva za Božju zaštitu u vremenu širenja bolesti**

Svemogući vječni Bože,

okrjepo u nevoljama,

potporo u slabostima,

od Tebe sva stvorenja primaju život

i dobivaju životnu snagu.

Dolazimo k Tebi, zazivajući Tvoje milosrđe,

jer spoznajemo, živeći iskustvo širenja bolesti,

kako je ovozemaljski život krhka stvarnost.

Tebi povjeravamo bolesnike i njihove obitelji:

udijeli zdravlje njihovu tijelu, duhu i duši.

Svim članovima društva pomozi

vršiti povjerene im pozive i zadaće

te jačati duh međusobne solidarnosti.

Podupiri i nadahnjuj liječnike

i sve zdravstvene djelatnike u njihovoj službi,

a osobito njegovatelje koji izbliza skrbe za bolesne.

Ti, koji si vrelo svakoga dobra,

blagoslovi ljudsku obitelj;

odagnaj od nje svako zlo,

a Crkvi i svim kršćanima

daruj nepokolebljivu vjeru.

Ne ostavi nas u kušnjama zaraze

koja unosi nesigurnost i nemir.

Svojom nas milošću oslobodi straha,

da bismo živjeli u vedrini i radosti,

zahvaljujući Ti obnovljena srca.

U Tebe se, Gospodine, uzdamo

i Tebi uzdižemo svoju prošnju,

jer si Ti, dobri Oče, Začetnik života,

u zajedništvu s Duhom Svetim

i sa svojim Sinom Isusom Kristom,

Liječnikom duše i tijela,

koji živi i kraljuje u vijeke vjekova. Amen.

Presveta Bogorodice Marijo, Zdravlje bolesnih – moli za nas!

Sveti Josipe, Zaštitniče Crkve i naše Domovine – moli za nas!

Blaženi Alojzije Stepinče – moli za nas!

***Molitvi se može dodati još poneki zaziv svetaca zaštitnika župe ili zajednice,***

***ili svetaca kojima se obitelj ili pojedinci posebno mole.***

**Molitva pape Franje Blaženoj Djevici Mariji**

O  Marijo, Ti na našemu hodu

sjajiš kao znak spasenja i nade.

Povjeravamo se Tebi, Zdravlje bolesnih,

koja si pod križem bila pridružena

Isusovoj boli, ostajući čvrsta u vjeri.

Ti, Najvjernija odvjetnice naroda našega, \*

znaš što nam je potrebno

i sigurni smo da ćeš to i providjeti,

kako bi se – kao nekoć u Kani Galilejskoj –

mogli vratiti radost i slavlje,

nakon ovoga vremena kušnje.

Pomozi nam, Majko Božje ljubavi,

suobličiti se volji Očevoj

i učiniti što god nam kaže Isus,

koji je na sebe uzeo naša trpljenja

i ponio naše boli,

da bi nas – po križu –

doveo k radosti uskrsnuća.

Amen.

***\* Molitva je u ovome zazivu prilagođena našim prilikama (umjesto zaziva Mariji, čašćenoj kao***

***»Salus populi romani«).***

**Molitva Svetoj Bogodorici - utočištu u nevoljama**

Pod obranu se tvoju utječemo, sveta Bogorodice.

Ne odbij nam molbe u potrebama našim,

nego nas od svih pogibli uvijek oslobodi,

Djevice slavna i blagoslovljena,

Gospođo naša, Posrednice naša, Zagovornice naša!

Sa svojim nas Sinom pomiri,

svojemu nas Sinu preporuči,

svojemu nas Sinu izruči. Amen.